צ'רנוביל

היסטוריה

האזכור הראשון של צ'רנוביל הוא משנת 1193, והיא תוארה בו כאזור ציד של האצולה המקומית. במהלך המאה ה-13 צ'רנוביל הייתה כפר של הדוכסות הגדולה של ליטא. ב-1566 הכפר הוענק כפייף לפילון קמיטה, שהיה איש צבא ואציל ליטאי. הפרובינציה שבה שכן הכפר הועברה ב-1569 לממלכת פולין, וב-1793 היא סופחה לאימפריה הרוסית. אוכלוסיית צ'רנוביל הייתה מורכבת עד המאה ה-20 מאיכרים אוקראינים ופולנים, וכן ממספר גדול של יהודים.
איכרי האזור, שהשתייכו לכנסייה האורתודוקסית-מזרחית, אולצו על ידי פולין להמיר את דתם לנצרות קתולית בשלהי המאה ה-16, ורק לאחר סיפוח אוקראינה לנסיכות מוסקבה הם חזרו לדתם המקורית. הכנסייה והמנזר הדומיניקניים הוקמו במאה ה-17 על ידי לוקאש ספייה, בשיאה של הקונטרה-רפורמציה. המנזר הופקע ב-1832. בצ'רנוביל הייתה גם כנסייה של הקתולים העתיקים, שננטשה ב-1852.
מצבה של העיר השתנה מאוד מאז שנות ה-80 של המאה ה-19. ב-1898 מנתה אוכלוסיית העיר 10,800 תושבים, מתוכם 7,200 יהודים. במלחמת העולם הראשונה הכפר נכבש, ולאחר מכן היה זירת מאבקים במלחמת האזרחים שפרצה בין הבולשביקים לבין האוקראינים. במסגרת המלחמה הפולנית-סובייטית העיר נכבשה על ידי צבא פולין, ולאחר מכן על ידי יחידת פרשים של הצבא האדום. החל מ-1921 צ'רנוביל הייתה חלק מאוקראינה הסובייטית.
במהלך הקולקטיביזציה של סטלין נהרגו בעיר אנשים רבים, כמו גם בהולודומור שהתרחש לאחר מכן. הקהילה הפולנית המקומית גורשה לקזחסטן ב-1936.
בשנות ה-60 של המאה ה-20 האזור נבחר כאתר שבו ייבנה הכור הגרעיני הראשון על אדמה סובייטית.
בליל 26 באפריל 1986 התרחש אסון צ'רנוביל - התפוצץ הכור הרביעי בתחנת הכוח הממוקמת כ-18 ק"מ מהעיר. בימים הראשונים שלאחר הפיצוץ הכחישו השלטונות את מידת חומרתו, אולם לבסוף הבינו שאין מנוס מפעולה, והחליטו לפתוח בפינוי כולל של כל היישובים הנמצאים ברדיוס של כ-30 ק"מ מהכור, ובכללם צ'רנוביל. ערב האסון חיו בעיר 14,000 אנשים.
לאחר התפרקות ברית המועצות העיר נותרה תחת שלטון אוקראיני.
אף על פי שהעיר פריפיאט הסמוכה לא שוקמה מאז, בצ'רנוביל בוצעו מספר עבודות שיקום וחידוש והיא משמשת בית לכ-400 תושבים. התושבים כוללים מדעני גרעין, עובדי תחזוקה של תחנת הכוח, רופאים, ומומחים לקרינה. מבקרים המגיעים לקרבת אזור האסון יכולים לשהות בפונדק מקומי השוכן באחד מפרברי העיר.
בשנת 2003 החליטה סוכנות UNDP של האומות המאוחדות להשיק תוכנית לשיקום אזור האסון. התוכנית הייתה מבוססת על דוח מיוחד בנושא ההשלכות על האוכלוסייה שהוכן בפברואר 2002. המטרה העיקרית של התוכנית היא לסייע לממשלת אוקראינה להתמודד עם תוצאות האסון ארוכות הטווח בתחומים שונים, ובהם בתחומי החברה, הכלכלה והאקולוגיה. התוכנית מופעלת באזורי אוקראינה שנפגעו בצורה הקשה ביותר כתוצאה מהאסון: מחוז קייב, מחוז ז'יטומיר, מחוז צ'רניהיב ומחוז רובנו.
כיום מתגוררים בעיר הומלסים, אסירים נמלטים ומאות משפחות שחזרו אליה, ואף אירעה בה לידה של ילדה בריאה, אך בשל לחצים ואיומים מצד השירות הסוציאלי נאלצה המשפחה לעזוב. הכור עדיין פעיל, ומתבצעות בו הכנות לסגירה שימשכו עוד שנים רבות. כמו כן, השלטונות האוקראיניים נאלצים להתמודד עם ניסיונות של תיירים סקרנים להגיע לאזור בעקבות הסדרה מבית HBO שנקראת על שם העיר שבה קרה המקרה (צ'רנוביל).

הקהילה היהודית


היהודים הובאו למקום על ידי פילון קמיטה במהלך התקופה שבה הליטאים יישבו את האזור.
במחצית השנייה של המאה ה-18 צ'רנוביל הפכה למרכז חשוב עבור החסידות. האירוע הבולט בתקופה זו היה הקמתה של חסידות צ'רנוביל על יד הרבי מנחם נחום מצ'רנוביל. האוכלוסייה היהודית סבלה רבות בפוגרומים שנערכו באוקטובר 1905 ובמרץ-אפריל 1919, ורבים נהרגו או נשדדו כתוצאה מהסתה אנטישמית במסגרת פרעות "המאות השחורות". שושלת טוורסקי עזבה את צ'רנוביל ב-1920, והעיר חדלה מלהיות מרכז חסידי-יהודי.
הקהילה היהודית המקומית חוסלה על ידי הנאצים בתקופת הכיבוש שנמשכה בין 1941 ל-1944.